Polícia prípady rieši. Podľa našich informácií si údajne miestni takto vzájomne vybavujú účty.
SPIŠSKÁ NOVÁ VES. Naposledy horelo v utorok nadránom. V plameňoch skončil favorit. Na mieste zasahovali hasiči. Majiteľovi vznikla škoda 169 eur.
Viac prípadov podpálených áut
"Bolo asi tak tri hodiny ráno. Manžel počul, že vonku niečo praská. Vtom na nás susedka z prvého poschodia zavolala, že nám horí auto. Manžel ho odstavil za bytovkou, keď prišiel z práce. V plameňoch bola celá predná časť. Báli sme sa, že to vybuchne. Zavolala som hasičov," líčila raňajšie udalosti Tatiana Pokutová z Potočnej ulice. Pokutovci si favorit kúpili z druhej ruky pred dvoma týždňami. Tatianin manžel Ján na ňom zvykol chodievať do práce. Robí na smetiarskom aute. Chodil aj s manželkou na nákupy. Ako sme sa od miestnych dozvedeli, nie je to jediný prípad podpáleného auta. "Nedávno zhorelo auto susedovi, čo býva v dome na kopci. Auto dostal na postihnuté dieťa. Susedke zasa do rána horeli dvere pri byte. Normálne sa bojíme večer zaspať, čo bude horieť do rána," povedala Tatianina susedka Jolana. Miestni hovoria o podpaľačovi.
Výjazdy hasičov sú časté
Podľa slov operačného dôstojníka spišskonovoveského hasičského a záchranného zboru, ostatný požiar auta nahlásili krátko po pol štvrtej nadránom. "Horelo auto stojace na ceste vedľa bytovky. Zhorené boli obe predné pneumatiky, zasiahnutý bol aj motor. Na mieste zasahovali piati hasiči s dvomi vozidlami. Predbežná príčina požiaru bola stanovená ako úmyselné zapálenie neznámou osobou," informoval operačný dôstojník. Ten nám potvrdil, že výjazdy k podpáleným autám na sídlisku mávajú hasiči v poslednom čase dosť často. T. Pokutová si nevie vysvetliť, komu ich auto prekážalo. Spýtali sme sa, či ona alebo jej rodina nemá so susedmi problémy. "S najbližšími susedkami vychádzame veľmi dobre. Ale viete, dnes sa s niekým rozprávate a ani neviete, či to náhodou nemôže byť ten podpaľač," zamyslela sa obyvateľka Potočnej ulice. Miestni sú presvedčení, že na sídlisku vyčíňa podpaľač. Možnosť vybavovania si účtov medzi rodinami nepripúšťajú.
Prípad vyšetrujú
"Pokiaľ viem, v jednom prípade zhoreného auta bola zistená technická porucha na vozidle, čo mohlo spôsobiť požiar. Ako dopadli ostatné prípady, je ťažké v tejto chvíli povedať. Aj posledný prípad potvrdzuje, že je to ešte veľmi čerstvé," zdôraznil riaditeľ Obvodného policajného oddelenia v Spišskej Novej Vsi Milan Grečko. Na otázku, či ide o vybavovanie si účtov medzi jednotlivými obyvateľmi sídliska, odpovedal: "Prípad je ešte v štádiu vyšetrovania."